b'\n_START_ARTICLE_\nAarne M\xc3\xa4\xc3\xa4tt\xc3\xa4\n_START_PARAGRAPH_\nAarne Johannes M\xc3\xa4\xc3\xa4tt\xc3\xa4 (14. elokuuta 1891 Sortavala \xe2\x80\x93 24. huhtikuuta 1918 Viipurin maalaiskunta) oli suomalainen j\xc3\xa4\xc3\xa4k\xc3\xa4riv\xc3\xa4\xc3\xa4peli. H\xc3\xa4n oli sotilaskoulutuksensa ensimm\xc3\xa4isen maailmansodan aikana Saksassa saanut j\xc3\xa4\xc3\xa4k\xc3\xa4ri, joka sai tulikasteensa Saksan it\xc3\xa4rintamalla Riianlahdella vuonna 1916. My\xc3\xb6hemmin h\xc3\xa4n osallistui Suomen sis\xc3\xa4llissotaan v\xc3\xa4\xc3\xa4pelin\xc3\xa4.\n_START_SECTION_\nPerhetausta ja koulutus\n_START_PARAGRAPH_\nH\xc3\xa4nen vanhempansa olivat vahtimestari Samuli M\xc3\xa4\xc3\xa4tt\xc3\xa4 ja Anna Susanna Hourula. M\xc3\xa4\xc3\xa4tt\xc3\xa4 k\xc3\xa4vi kaksi luokkaa Sortavalan lyseota ja Sortavalan kauppakoulun.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nH\xc3\xa4n ty\xc3\xb6skenteli liikeapulaisena Sortavalassa ennen liittymist\xc3\xa4\xc3\xa4n vapaaehtoisena Saksassa sotilaskoulutusta antavan j\xc3\xa4\xc3\xa4k\xc3\xa4ripataljoona 27:n t\xc3\xa4ydennysjoukkoon 18. hein\xc3\xa4kuuta 1916, josta h\xc3\xa4net siirrettiin 5. joulukuuta 1916 alkaen 2. komppaniaan. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Riianlahdella ja Aa-joella.\n_START_SECTION_\nSuomen sis\xc3\xa4llissota\n_START_PARAGRAPH_\nM\xc3\xa4\xc3\xa4tt\xc3\xa4 astui Suomen armeijan palvelukseen v\xc3\xa4\xc3\xa4peliksi ylennettyn\xc3\xa4 Saksassa 11. helmikuuta 1918 ja saapui Suomeen (Vaasaan) 25. helmikuuta 1918 j\xc3\xa4\xc3\xa4k\xc3\xa4rien p\xc3\xa4\xc3\xa4joukon mukana. H\xc3\xa4net sijoitettiin Suomen valkoiseen armeijaan v\xc3\xa4\xc3\xa4peliksi 4. J\xc3\xa4\xc3\xa4k\xc3\xa4rirykmentin 11. j\xc3\xa4\xc3\xa4k\xc3\xa4ripataljoonan 1. komppaniaan. H\xc3\xa4n otti osaa sis\xc3\xa4llissodan taisteluihin Viipurissa, miss\xc3\xa4 h\xc3\xa4n kaatui 24. huhtikuuta 1918 Rotanpes\xc3\xa4n varustuksiin tehdyss\xc3\xa4 murtautumisessa. H\xc3\xa4net haudattiin Sortavalan sankarihautaan.'